РЕГЛАМЕНТ (ЕО) № 345/2008 НА КОМИСИЯТА
от 17 април 2008 година
за определяне на подробни правила за прилагане на режима за внос от трети страни, предвиден в Регламент (ЕИО) № 2092/91 на Съвета относно биологичното производство на земеделски продукти и неговото означаване върху земеделските продукти и храни
(преработен)
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2092/91 на Съвета от 24 юни 1991 г. относно биологичното производство на земеделски продукти и неговото означаване върху земеделските продукти и храни (1), и по-специално член 11, параграф 4 от него,
като има предвид, че:
(1)
Регламент (ЕИО) № 94/92 на Комисията от 14 януари 1992 г. относно определяне на подробни правила за прилагане на режима за внос от трети страни, предвидени в Регламент (ЕИО) № 2092/91 относно биологичното производство на земеделски продукти и неговото означаване върху земеделските продукти и храни (2) е бил неколкократно и съществено изменян (3). Поради по-нататъшни изменения и с оглед постигане на яснота, посоченият регламент следва да бъде преработен.
(2)
Регламент (ЕИО) № 2092/91 определя, че продукти, които са внесени от трета страна, могат да бъдат търгувани само при условие че произхождат от трета страна, която прилага правила за производство и мерки за контрол, еквивалентни на тези в Общността, и е включена в списък, който следва да бъде съставен от Комисията.
(3)
Посоченият списък следва да бъде съставен. Освен това следва да се определят подробни правила относно процедурата за проучване на заявлението на трета страна с оглед нейното включване в списъка.
(4)
За оперирането на режима за всяка трета страна следва да бъдат определени организациите, отговорни да издават сертификата за контрол, посочен в член 11, параграф 3, буква г) от Регламент (ЕИО) № 2092/91.
(5)
Мерките, предвидени в настоящия регламент, са в съответствие със становището на комитета, посочен в член 14, параграф 1 от Регламент (ЕИО) № 2092/91,
ПРИЕ НАСТОЯЩИЯ РЕГЛАМЕНТ:
Член 1
Списъкът на третите страни, посочен в член 11, параграф 4 от Регламент (ЕИО) № 2092/91, е изложен в приложение I към настоящия регламент.
Този списък дава цялата информация, считана за необходима по отношение на всяка трета страна, с което да се позволи идентифицирането на продуктите, за които се отнасят правилата, определени в член 11, параграфи 3 и 4 от Регламент (ЕИО) № 2092/91, и по-специално:
а)
органа или организацията/организациите, отговорни в третата страна за издаване на сертификати за контрол с оглед на внос в Общността;
б)
органа или органите за контрол в третата страна и/или частни организации, признати от посочената трета страна да извършват надзор.
Освен това при необходимост този списък може да посочва:
-
предприятията за преработка и опаковане и износителите, които са обект на системата за контрол;
-
продуктите, за които се отнасят правилата.
Член 2
1. Комисията преценява дали да включи трета страна в списъка в приложение I след получаване на заявление за включване от представителя на съответната трета страна.
2. В рамките на шест месеца след неговото получаване заявлението за включване се комплектува с техническо досие, което е съставено на един от официалните общностни езици и съдържа цялата информация, необходима на Комисията, за да се гарантира, че условията, определени в член 11, параграф 3 от Регламент (ЕИО) № 2092/91, са изпълнени за продуктите, предназначени за износ в Общността.
По-специално, то съдържа следната подробна информация:
а)
видовете и, ако е възможно, оценка на количествата на земеделските продукти и храните, предназначени за износ в Общността съгласно правилата, установени в член 11, параграфи 3 и 4 от Регламент (ЕИО) № 2092/91;
б)
правилата за производство, които се прилагат в третата страна, по-специално:
i)
основните принципи, както са посочени в приложение I към Регламент (ЕИО) № 2092/91;
ii)
продуктите, разрешени за използване през стадия на земеделско производство, а именно продукти за растителна защита, перилни препарати, изкуствени торове и подобрители на почвата;
iii)
съставките от неземеделски произход, разрешени в преработените продукти, както и процесите и начините на обработване, разрешени по време на преработката;
в)
правилата за системата за контрол и организацията на внедряване на тази система в третата страна:
i)
наименованието на всеки орган, отговорен за контрола в третата страна, и/или частните организации, натоварени с извършване на контрола;
ii)
подробни правила за контрол върху земеделските стопанства и предприятията за преработка и опаковане, както и санкциите, които могат да се налагат в случаи на нарушения;
iii)
наименованието/наименованията и адреса/адресите на органа или организацията или организациите, отговорни в третата страна да издават сертификати за внос в Общината;
iv)
необходимата информация относно организирането на контрола относно спазването правилата на производство и на режима на контрол, включително издаването на сертификати; наименованието и данните относно органа, отговорен за въпросния контрол;
v)
списъка на предприятията за преработка и опаковане и износителите в Общността; броя на производителите и обработваемата площ;
г)
ако са налице, протоколите за проверка на място, съставени от независими експерти във връзка с ефективното прилагане на правилата за производство и правилата за контрол, посочени в букви б) и в).
3. При проучването на заявление за включване Комисията може да поиска всяка допълнителна информация, необходима, за да установи, че правилата за производството и контрола в третата страна са еквивалентни на онези, определени в Регламент (ЕИО) № 2092/91, включително представянето на протоколи за проверка на място, съставени от експерти, чиято независимост е призната от Комисията. Освен това при необходимост Комисията може да извърши проверка на място от експерти, определени от нея.
4. Включването на трета страна в списъка на приложение I може да бъде свързано с условието да бъдат представяни редовно протоколи за проверките на място, съставени от независими експерти, относно ефективното прилагане на правилата за производство и правилата за контрол в съответната трета страна. Освен това при необходимост Комисията може да организира проверка на място от експерти, определени от нея.
5. При условие че, след като трета страна е била включена в списъка на приложение I, са направени някакви промени в действащите разпоредби в третата страна или в тяхното прилагане, тази трета страна уведомява Комисията за това. С оглед на такава информация може да се приеме решение за изменение на условията за включване на третата страна в приложението I или за оттегляне на включването на тази страна в съответствие с процедурата, посочена в член 14, параграф 2 от Регламент (ЕИО) № 2092/91; подобно решение може също да бъде взето, когато трета страна не е предоставила изискваната информация съгласно настоящия параграф.
6. При условие че, след като трета страна е била включена в списъка в приложение I, Комисията получи информация, пораждаща съмнения относно действителното прилагане на описаните разпоредби, тя може да поиска от съответната трета страна необходимата информация, включително представянето на протоколи за проверки на място, съставени от независими експерти, или може да извърши проверка на място от експерти, определени от нея. С оглед на такава информация и/или протоколи, може да бъде взето решение за суспендиране на включването в съответствие с процедурата, посочена в член 14, параграф 2 от Регламент (ЕИО) № 2092/91; подобно решение може също да бъде взето в случаите, когато трета страна не е предоставила изисканата информация до крайната дата, определена в молбата на Комисията, или когато трета страна не се е съгласила за извършването на проверка на място за установяването на съответствие с условията за включване.
Член 3
Регламент (ЕИО) № 94/92 се отменя.
Позоваванията на отменения регламент се считат за позовавания на настоящия регламент и се четат съгласно таблицата на съответствието в приложение III.
Член 4
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 април 2008 година.